Cnuasach fíor-speisialta é seo ar a bhfuil oirfidigh ó cheantar Mhúscraí, ceantar iomráiteach amhránaíochta agus ceoil; ní fhéadfaí a sárú d’oirfidigh a fháil leis an dtraidisiún suaithinseach sin a léiriú.
Níor eisíodh riamh cheana na taifeadtaí seo le Diarmuid Ó Súilleabháin (1947-1991), Seán Ó Liatháin agus Máire Ní Cheocháin. Cloistear anseo chomh maith taifeadtaí le Seán Ó Síocháin as Cill na Martra nár chualathas cheana iad ach ar fhadcheirnín a eisíodh i 1960. Bhain Seán Ó Síocháin cáil amach mar amhránaí ar chláir raidió i lár an chéid seo caite agus seo an t-aon taifeadadh leis atá ar fáil.
Cailleadh Diarmuid Ó Súilleabháin go hóg agus eagraítear Éigse i gcuimhne air gach bliain ina bhaile dúchais. Tá cáil nach beag ar Sheán Ó Liatháin agus ar Mháire Ní Cheocháin as stíl dhúchasach a gcuid amhránaíochta.
Mar sméar mullaigh ar an mbailiúchán seo, tá leagan diamhrach den bhfonn ‘Aisling Gheal’ á sheinm ar an bpianó ag Seán Ó Riada. Rinne an taifeadadh seo ag ceolchoirm de cheol na Mumhan a thug sé i láthair gColáiste na hOllscoile, BÁC i Márta 1971, an bhliain chéanna inar cailleadh é. Níor eisíodh an rian seo riamh cheana.